Hiperhidrozė – tai itin nemaloni, varginanti būklė, kuomet žmogų kamuoja padidėjęs prakaitavimas. Ši būklė vargina apie 3 proc. visų žmonių. Dažniausiai prakaituoja delnai, padai ir pažastys. Pagrindinė prakaitavimo funkcija – apsaugoti organizmą nuo perkaitimo jį vėsinant, tačiau hiperhidrozės atveju, prakaito skiriasi kur kas daugiau, nei reikalinga šiai apsaugai.
Hiperhidrozė gali būti lokali ir generalizuota (kai vargina viso kūno prakaitavimas). Kai kuriais atvejais, tai – ligos (kai kurios lėtinės infekcinės ligos, onkologinės ligos, cukrinis diabetas, podagra, skydliaukės ligos) ar hormonų disbalanso (menopauzė, nutukimas) simptomas.
Tačiau dažniausiai ši erzinanti būklė kamuoja visiškai sveikus žmones. Tai – pirminė (idiopatinė) hiperhidrozė. Ji atsiranda dėl padidėjusio nervų, inervuojančių prakaito liaukas, jautrumo. Prakaitas gausiai skiriasi ir ramybės metu, kai nėra karšta, ir žmogus tuo metu fiziškai neaktyvus. Emocinės įtampos metu, prakaitavimas dar paryškėja.